琅至軍，簡練舟楫籌出師。二十二年，入東寧破澎湖，鄭克塽遂降。琅命二等侍衛吳啟爵先入臺灣諭官民剃髮，八月十八日琅至，克塽迎之，越數日刑牲奉幣告於成功之廟，曰自同安侯入台，臺地始有居民，逮賜姓啟土世為岩疆莫可誰何，今琅賴天子之靈將帥之力克有茲土，不辭滅國之罪，所以忠朝廷而報父兄之職分也。但琅起卒伍，於賜姓有魚水之歡，中間微嫌釀成大戾，琅於賜姓前為仇敵情猶臣主，蘆中窮士義所不為公義私恩如是則已，言畢淚下台人聞之。為嗟嘆曰︰「父仇一也隕公辛賢於伍員矣﹗」